Mans en vroue kyk totaal verskillend na eiendomme en dit is tot jul voordeel. Praat met mekaar oor wat jul verwagtinge van die eiendom is. Sy wil dalk ’n groot kombuis met genoeg kaste en ’n netjiese badkamer (of twee) hê, en hy wil weer ’n eiendom hê wat goed onderhou is. Stel ’n lys op met dit wat vir julle ononderhandelbaar is, maar bespreek ook met mekaar waar julle ’n kompromie kan aangaan. As dit jul primêre eiendom is en julle beplan waarskynlik om vir ’n lang tyd daar te woon, is dit belangrik dat dit in albei se smaak val en in al jul behoeftes voorsien.
Maak seker dat julle die huis wat julle koop, kan bekostig. Dit klink eenvoudig genoeg, maar maak seker dat die verband julle nie uiteindelik wurg nie. ’n Mens is dikwels só verblind van opwinding dat jy nie noodwendig nugter kan kyk nie. Maak julle somme en kyk noukeurig na jul begroting. Dit is ’n groot finansiële verantwoordelikheid vir ’n lang tydperk, maak seker dat julle dit koop wat vir julle belangrik is. Hou in gedagte dat die uitgawes vir ’n huiseienaar nimmereindigend kan wees. As julle byvoorbeeld in ’n veiligheidskompleks bly, is daar maandelikse heffings wat in die toekoms gaan aanhou styg.
Vra vir die prokureur wat die oordrag doen om jul deposito in ’n trustrekening te plaas. Die oordrag van ’n eiendom kan ’n paar maande duur, en as iets sou skeefloop en die koop gaan nie deur nie, is daar geen rede waarom jy die rente van jou deposito moet verloor nie. Dit help ook as julle vooraf die deposito vir die eiendom gereed kan hê wanneer julle aansoek doen vir ’n lening.
Doen navorsing oor die eiendom, sê Ronel. Julle kan nie aanneem dat die verkoper alles vir julle sal sê wat oor die eiendom te wete is nie. Kyk fyn na die eiendom en maak seker wat vaste strukture is wat ingesluit is by die eiendom en wat die eienaar met hom gaan saamneem. Sorg dat julle ingeligte huiskopers is wat nie uiteindelik met ’n kat in die sak gevang gaan word nie.
Ronel waarsku dat dit belangrik is om nié die kontrak sommer net te onderteken nie. Maak seker dat jy alles in die kontrak verstaan. Vra dat sekere dele van die kontrak aan julle verduidelik word. Kyk of alle klousules noodwendig nodig is. As julle nie vra nie, gaan julle mekaar net later verwyt as daar iets is wat julle nie in berekening gebring het nie. Jy kan selfs ’n onafhanklike prokureur se hulp inroep as jy wil seker maak julle word nie om die bos gelei nie.
Maak seker dat daar nie ou skuld teen die eiendom is waarvoor jy as koper uiteindelik gaan moet pa staan nie. Laat jou prokureur jou help om seker te maak dat alles in orde is voordat jy jou handtekening op papier plaas. Jy wil nie met ’n ekstra finansiële las sit wat jy en jou maat nie beplan het nie, en wat nie in die eerste plek jul verantwoordelikheid was nie.